钦定古今图书集成/历象汇编/历法典/第080卷 > 历议 前人
## 钦定古今图书集成/历象汇编/历法典/第080卷 > 历议 前人

夫历数之术，若心所不达，虽复通人前识，无救，其为
敝也。是以多历年岁，未能有定。四分于天，出三百年
而盈一日。积代不悟，徒云建历之本，必先立元，假言
谶纬，遂关治乱。此之为蔽，亦已甚矣。刘歆《三统法》尤
复疏阔，方于四分六千馀年，又益一日。扬雄心惑其
说，采为太元，班固谓最密，著于《汉志》。司马彪因曰：“自
太初元年始用《三统历》，施行百有馀年，曾不忆刘歆
之生不逮《太初》，二三君子言历，几乎不知而妄言欤！”